LARANTUKA, SURYAFLOBAMORA.COM-
Te asing legi torang denga bestori rinca ranca dalam ido berumah tangga
Kalo so bestori, maka laki tu yang paling beto
Me perempuan yang paling salah
Muka bini bengka biru-belau so jadi akhir cerita
Tega kelaki paling hobi bua bale yang salah jadi beto
Ada hatu kisah legi yang selalu torang kelaki bua secara sadar di muka bini
Rasa malu hati namanya yang biasa orang nagi sebo-sebo
Kalo so dapa tema bae dudo parcarita, mae kartu, ka lobong boti
Maka pasti so lupa ana bini di rumah
Jo kalo bini tero garepa bua suara besa
Maka tega rasa malu mo tetema
Maka bale rumah so pasti inja leku bini jadi rega ne
Bukan cuma itu jo
Jalan mo perempuan laen, kalo bini tanya maka kelaki paling pintar unto susun kekata bela diri
So nyata itu selingkuh terbukti mulo nagi jalan nowa
Me tega bua bale salah jadi beto, pasti kelaki akan mengaku di bini kalo itu dia pung tema
Jo kalo bini bua garepa di tetenga jalan
Maka itu so pasti kata ingkar akan talepa di mulo, jo bale rumah pasti bini yang tetap tanggo salah
Semacam jo orang bermae inggo
Hal kece bisa jadi penuco bua rumah tangga jadi anco lulo
Inga se, ketorang ni ido di zaman yang te ujong pohn
Percuma janji sumpah setia me dua hati te saling baku-rega
Percuma beika rasa me ada hati yang suka bermae di kelang kabo
Itu sama jo bua mulo parega hati pero buso keluo
Inga se bini di rumah
So setengah mati mo ana tambah legi mo asa pengap api dapo
Bini rela makan ke'ra nasi tega rasa sayang laki
Bini rela mete mata tahan pero lesu, tega mo tunggu laki bale
Jo laki kalo aja angka kaki mo tanga pi bini te tau tempa stadu
Suatu saat ae mata bini pasti akan jadi petaka bua laki pung jalan ido